ฉะกลุ่มต้านกม.คอม ทำตัวเป็นแฮกเกอร์ ไก่อูว้าก-ชักล้ำเส้น
นิสิตจี้ สนช.ทบทวน,พท.เย้ย ครม.ประยุทธ์ 4 แค่เหล้าเก่าในขวดใหม่ ไม่ได้ สร้างความหวังให้ประชาชน สลับโยกคนไม่ตรงกับงาน เหน็บ รัฐราชการ ปรับกี่รอบก็ไม่ดีขึ้น ทำงานรูทีนไปวันๆ โพลเชียร์สุดลิ่มมาตรการรัฐบาลลดแลกแจกแถม กลุ่มต้าน พ.ร.บ.คอมพิวเตอร์มาตามนัด 4 นิสิตนิเทศจุฬาฯ ในนามกลุ่ม FIST ทำกิจกรรมเชิงสัญลักษณ์กระทุ้ง สนช.ทบทวนกฎหมาย หวั่น จนท.ล้วงลับตับแตกข้อมูลส่วนบุคคล ตร.ผวาวางกำลังตรึงพื้นที่เข้ม ไก่อู ซัดกลุ่มต้านล้ำเส้นหวังก่อความวุ่นวาย ปูดมือมืดแฮกข้อมูลหน่วยงานรัฐแต่ยังเจาะไม่เข้า คสช.เตือนชุมนุมตอนนี้ไม่เหมาะสม สนช.ให้พยายามทำความเข้าใจผู้เห็นต่าง โยนลูกกระทรวงดีอีอย่าทำเงียบ สมชัย ยืนต้านโมเดลผู้ตรวจการเลือกตั้ง สวนไอเดีย มีชัย ประเคนงบลับ,เสียงวิพากษ์วิจารณ์ต่อการปรับคณะรัฐมนตรีของ พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) ยังมีทั้งด้านบวกและลบ ล่าสุดอดีต ส.ส.พรรคเพื่อไทยยังคงออกมาถากถางการปรับ ครม.ประยุทธ์ 4 เป็นแค่เหล้าเก่าในขวดใหม่ที่ไร้ความหวัง,เมื่อวันที่ 18 ธ.ค. นายสามารถ แก้วมีชัย อดีต ส.ส.เชียงราย พรรคเพื่อไทย กล่าวถึงการปรับ ครม.ประยุทธ์ 4 ว่า ไม่เห็นการเปลี่ยนแปลงอะไรที่ต่างจากเดิม แค่สลับคนจากหน้าที่เดิมไปอยู่ตำแหน่งใหม่ ไม่ต่างอะไรจากเหล้าเก่าในขวดใหม่ ดูแล้วไม่มีอะไรที่พอจะเป็นความหวังได้ เช่น ให้ รมต.ประจำสำนักนายกรัฐมนตรีไปเป็น รมว.ยุติธรรม และ รมช.ศึกษาธิการ รมว.อุตสาหกรรม เป็น รมว.วิทยาศาสตร์และเทคโนโลยี เป็นการเปลี่ยนตำแหน่งแบบไม่มีความเกี่ยวข้องกับงานเดิม ขณะที่การนำ น.ส.ชุติมา บุณยประภัศร อดีตปลัดกระทรวงพาณิชย์ ซึ่งเป็นงานด้านค้าขาย ไปเป็น รมช.เกษตรและสหกรณ์ ซึ่งเป็นงานด้านการผลิต ก็เป็นงานคนละแบบกัน ปกติแล้วรัฐมนตรีที่ไปอยู่กระทรวงต่างๆ จะเสียเวลาไปเรียนรู้วัฒนธรรมองค์กร ปรับตัวให้เข้ากับข้าราชการต้องใช้เวลากว่าข้าราชการจะให้การยอมรับ ย่อมเสียเวลาไปพักใหญ่ เมื่อเทียบกับระยะเวลาตามโรดแม็ปเลือกตั้งที่รัฐบาลเหลือเวลาทำงานไม่ถึง 1 ปี คงหมดเวลาไปแล้ว ในที่สุดประชาชนยังวังเวง ไม่มีอะไรเป็นความหวังให้ประชาชนได้เหมือนเดิม,นายสมคิด เชื้อคง อดีต ส.ส.อุบลราชธานี พรรคเพื่อไทย กล่าวว่า โฉมหน้า ครม.ประยุทธ์ 4 ส่วนใหญ่เป็นอดีตข้าราชการ ทำให้แบบรัฐข้าราชการ คงไม่ช่วยการบริหารงานของรัฐบาล หรือตอบโจทย์การแก้ปัญหาอะไรได้ แค่จัดคนให้ครบตามโควตาเท่านั้น เพราะถึงอย่างไรทุกอย่างถูก คสช.กำหนดไว้ ต่อให้ปรับ ครม.อีกกี่ครั้ง ทุกอย่างก็เหมือนเดิม เพราะรัฐบาลไม่มีนโยบายที่ชัดเจนเด่นชัด ทำงานรูทีนไปวันๆ การกระตุ้นเศรษฐกิจด้วยมาตรการต่างๆ เช่น แจกเงินผู้มีรายได้น้อย คงช่วยอะไรไม่ได้มาก เพราะเงินที่แจกเป็นจำนวนน้อย ชาวบ้านได้มาก็นำไปใช้หนี้หมด ไม่ได้ช่วยให้เกิดการหมุนเวียนเศรษฐกิจ หรือมาตรการช็อปช่วยชาติ คนที่ได้ประโยชน์จริงๆ คือห้างสรรพสินค้าขนาดใหญ่ได้กระตุ้นยอดขาย ขณะที่ประชาชนที่เสียภาษีทั่วไปได้ประโยชน์เพียงส่วนน้อยเท่านั้น,ช่วงเช้าวันเดียวกัน น.ส.ยิ่งลักษณ์ ชินวัตร อดีตนายกรัฐมนตรี และอดีต ส.ส.พรรคเพื่อไทยภาคอีสาน ลงพื้นที่ จ.อุบลราชธานี ทำบุญทอดผ้าป่าสามัคคี และร่วมปลูกต้นพะยูงกับประชาชนที่วัดโคกชำแระ อ.ทุ่งศรีอุดม จ.อุบลราชธานี โดยมีประชาชนในพื้นที่นำข้าวสารหอมมะลิ ข้าวไรซ์-เบอร์รี่ ข้าวหลาม ข้าวต้มมัด และข้าวจี่ มามอบเป็นของฝากแก่ น.ส.ยิ่งลักษณ์เพื่อเป็นการขอบคุณถึงน้ำใจที่ช่วยชาวนาซื้อข้าวช่วงที่ผ่านมา ขณะที่กลุ่มผู้เฒ่าผู้แก่ของชุมชนนำฝ้ายสายสิญจน์มาผูกข้อไม้ข้อมือ พร้อมกับกล่าวให้พร น.ส.ยิ่งลักษณ์ผ่านพ้นปัญหาอุปสรรค หมดทุกข์หมดโศก ได้กลับมาบริหารประเทศอีกครั้ง เพื่อหวังว่าราคาข้าวจะดีขึ้น เหมือนเมื่อครั้งมีโครงการรับจำนำข้าว,ขณะที่สวนดุสิตโพล เปิดผลสำรวจความคิดเห็นประชาชน พบว่าผลงานรัฐบาล พล.อ.ประยุทธ์ จันทร์โอชา ที่คนชื่นชอบ 3 อันดับแรก คือ การดูแลความสงบ จัดระเบียบสังคม รองลงมาเป็นการปราบปรามยาเสพติดและทุจริตคอร์รัปชัน ตามด้วยมาตรการลดหย่อนภาษี ช็อปช่วยชาติ กระตุ้นการท่องเที่ยว สำหรับผลงานรัฐบาลที่เห็นว่าควรเร่งทำโดยด่วน 3 อันดับแรก คือ แก้ปัญหาปากท้อง รายได้ หนี้สินประชาชน ตามด้วยกระตุ้นเศรษฐกิจ การค้าการลงทุน และช่วยเหลือเกษตรกรที่ได้รับความเดือดร้อน เป็นหนี้ ไม่มีที่ทำกิน ราคาผลผลิตตกต่ำ ส่วนเวลาที่เหลืออีก 1 ปีตามโรดแม็ป ประชาชนอยากให้รัฐบาลทำ 3 อันดับแรก คือ เร่งสร้างประเทศให้มั่นคง มั่งคั่ง และยั่งยืน ทำให้ประชาชนอยู่ดีกินดี มีคุณภาพชีวิตที่ดีขึ้น และสร้างความสามัคคีปรองดองคนในชาติ,ด้านนิด้าโพลเปิดเผยผลสำรวจความคิดเห็นประชาชน ภาวะเศรษฐกิจไทยและมาตรการการกระตุ้นเศรษฐกิจไทยในช่วงปลายปี 2559 พบว่าส่วนใหญ่เห็นว่าดีขึ้นมากเมื่อเทียบกับปี 2558 และมองว่ามาตรการเพิ่มรายได้แก่ผู้มีรายได้น้อย มีความเหมาะสมเพราะคนจนจะได้มีรายได้มากขึ้น ส่วนมาตรการช็อปช่วยชาติ ที่นำมาลดหย่อนภาษีได้นั้น ร้อยละ 43.67 ระบุว่าเป็นมาตรการที่เหมาะสม ช่วยกระตุ้นเศรษฐกิจปลายปี 2559 มีร้อยละ 18.01 เห็นว่าเป็นมาตรการแก้ไขปัญหาเฉพาะหน้าเท่านั้น ไม่มั่นคง ไม่มั่งคั่ง และไม่ยั่งยืน ผู้ที่ได้ประโยชน์ที่แท้จริงคือผู้ค้ารายใหญ่เท่านั้น,ด้านซุปเปอร์โพลเปิดผลสำรวจความเห็นประชาชนพบว่า ประชาชนส่วนใหญ่เห็นว่าโครงการแจกเงินให้กับผู้มีรายได้น้อยมีประโยชน์ รองลงมาคือโครงการช็อปช่วยชาติกระตุ้นเศรษฐกิจ แต่สิ่งที่กังวล คือ ปัญหาการเมือง เศรษฐกิจ และสังคม และส่วนใหญ่ยังคงเชื่อมั่น พล.อ.ประยุทธ์ จันทร์โอชา นายกรัฐมนตรี ที่พยายามแก้ปัญหาชาติจริงจัง ที่น่าสนใจคือ อย่างไรก็ตาม ประชาชนที่ตอบแบบ สอบถามส่วนใหญ่ระบุว่า รัฐบาลควรทำตามโรดแม็ปการเมือง คือการเลือกตั้งในปี 2560,เมื่อเวลา 15.00 น. ที่บริเวณลานด้านหน้าหอศิลปวัฒนธรรมกรุงเทพมหานคร เขตปทุมวัน กลุ่มประชาชนที่ไม่เห็นด้วยกับร่าง พ.ร.บ.ว่าด้วยการกระทำผิดเกี่ยวกับคอมพิวเตอร์ (พ.ร.บ.คอมพิวเตอร์) ที่เพิ่งผ่านการพิจารณาของสภานิติบัญญัติแห่งชาติ (สนช.) นัดรวมตัวผ่านแอพพลิเคชั่นไลน์ และเฟซบุ๊ก ออกมาร่วมคัดค้าน ร่าง พ.ร.บ.ดังกล่าว ทยอยเดินทางถึงจุดนัดหมาย โดยมีกลุ่มนิสิตจำนวน 4 คน เป็นชาย 3 คน หญิง 1 คน จากจุฬาลงกรณ์มหาวิทยาลัย ในนามกลุ่ม Free Internet Society Of Thailand (FIST) ได้เลี่ยงไปใช้พื้นที่ด้านข้างหอศิลป์ฯ พับนกพิราบสื่อสาร 40 ตัวโปรยลงบนพื้น และยืนชูป้ายมีข้อความคัดค้าน อาทิ FREE Internet, R.I.P Privacy หรือทักไปเธอไม่อ่าน รัฐบาลอ่าน จากนั้นได้มีกลุ่มนักศึกษาและประชาชนเข้ามาสมทบรวมเป็น 11 คน ร่วมยืนชูป้ายเรียกร้องให้มีการทบทวนร่าง พ.ร.บ.คอมพิวเตอร์,น.ส.อ้อมทิพย์ เกิดผลานันท์ นิสิตปี 1 คณะนิเทศศาสตร์ จุฬาลงกรณ์มหาวิทยาลัย ตัวแทนกลุ่ม Free Internet Society Of Thailand กล่าวว่า ที่ต้องออกมาเรียกร้องเพราะพื้นที่สื่อโซเชียลมีเดียกำลังถูกคุกคาม จึงต้องมาแสดงออก โดยนัดหมายรวมตัวกับเพื่อนภายใต้ชื่อกลุ่ม FIST เป็นกลุ่มอิสระที่เริ่มจัดตั้ง อยากเรียกร้องให้ สนช.ทบทวนการประกาศใช้ร่าง พ.ร.บ.คอมพิวเตอร์ สนช.ควรรับรู้ถึงเสียงคัดค้านของประชาชนกว่า 3.6 แสนคน และยังมีอยู่อีกเป็นจำนวนมาก แม้ สนช.จะมี 168 เสียง แต่ประชาชนในประเทศนี้ที่มีสิทธิมีเสียงจึงอยากให้รับฟังบ้าง หลังจากนี้ได้มีการหารือกันไว้แล้วว่าจะเคลื่อนไหวต่อไปจนถึงที่สุด เพราะร่าง พ.ร.บ.ฉบับนี้มีความคลุมเครือ ให้อำนาจรัฐควบคุมอินเตอร์เน็ตแบบไร้ขีดจำกัด ปิดกั้นข้อมูลข่าวสาร เปิดโอกาสเจ้าหน้าที่รัฐเข้าถึงข้อมูลส่วนบุคคล ละเมิดความเป็นส่วนตัวของประชาชน ในอนาคตอาจถูกนำมาใช้เป็นเครื่องมือ โดยเฉพาะกับกลุ่มผู้เห็นต่างทางการเมือง จึงให้รับฟังเสียงของประชาชนและทบทวนอีกครั้ง,ผู้สื่อข่าวรายงานว่า บรรยากาศการจัดกิจกรรมคัดค้านร่าง พ.ร.บ.คอมพิวเตอร์ เป็นไปอย่างเรียบร้อย เนื่องจากผู้ชุมนุมไม่ได้เข้าไปบริเวณลานที่เจ้าหน้าที่กันพื้นที่ไว้ ขณะที่เจ้าหน้าที่ตำรวจวางกำลังเข้าควบคุมพื้นที่ไว้ทั้งหมด มีการนำแผงเหล็กกั้นไว้โดยรอบและมีรถควบคุมผู้ต้องหามาจอดไว้ 1 คัน มีกำลังเจ้าหน้าที่ตำรวจทั้งในเครื่องแบบและนอกเครื่องแบบจำนวนมากคอยสังเกตการณ์อย่างใกล้ชิด หลังจากกลุ่ม FIST ทำกิจกรรมได้ประมาณ 30 นาที พ.ต.อ.อรรถวิทย์ สายสืบ รอง ผบก.น.1 จึงเข้าไปทำความเข้าใจกับกลุ่มนักศึกษา โดยชี้แจงว่าการรวมตัวชุมนุมทำกิจกรรมคัดค้านอาจเป็นการกระทำผิดตาม พ.ร.บ.ชุมนุมสาธารณะ จึงขอให้ยุติกิจกรรมใน 5 นาที ซึ่งกลุ่มนักศึกษาก็แสดงความเข้าใจและให้ความร่วมมืออย่างดี ก่อนพากันแยกย้ายกลับไป,พล.ท.สรรเสริญ แก้วกำเนิด โฆษกประจำสำนักนายกรัฐมนตรี กล่าวถึงการเคลื่อนไหวของกลุ่มต่อต้านร่าง พ.ร.บ.ว่าด้วยการกระทำผิดเกี่ยวกับคอมพิวเตอร์ นัดรวมตัวจัดกิจกรรมที่อนุสาวรีย์ประชาธิปไตยและลานหน้าหอศิลปวัฒนธรรม ว่า รัฐบาลขอเตือนการรวมตัวชุมนุมอาจเข้าข่ายสร้างความไม่สงบเรียบร้อยในบ้านเมือง ขอให้ไตร่ตรองให้รอบคอบ หรือยุติการเคลื่อนไหว ทางการจะบันทึกภาพและหลักฐาน ขอตั้งข้อสังเกตว่าผู้ที่ต่อต้าน พ.ร.บ.คอมพิวเตอร์ เริ่มทำเกินขอบเขตที่เหมาะสม เพื่อหวังปลุกกระแสให้เกิดความวุ่นวายด้วยการละเมิดกฎหมาย และตั้งตัวเป็นนักเลงแฮกและล้วงข้อมูลเสียเอง มีบุคคลบางกลุ่มพยายามแฮกข้อมูลส่วนราชการจริง แม้จะทำไม่สำเร็จ เว็บไซต์สำนักงานตรวจคนเข้าเมือง (สตม.) กรมศุลกากรท่าอากาศยาน และสายการบิน ไม่ได้ถูกแฮกตามข่าว เป็นเพียงต้องการสร้างความสับสน,พล.ท.สรรเสริญกล่าวต่อว่า ยืนยันรัฐบาลไม่มีนโยบายซิงเกิลเกตเวย์ และการให้บริการทางเทคนิคจำเป็นต้องมีเกตเวย์สำรองไว้หลายๆเส้น ดังนั้นหากมีปัญหาขึ้นก็เป็นไปไม่ได้ที่อินเตอร์เน็ตจะล่มทั้งประเทศ ส่วนการถูกจำกัดการเข้าถึงบางเว็บไซต์ โดยหลักสากลทุกประเทศจะมีข้อแนะนำกับประชาชน ว่าเว็บใดมีความเสี่ยงต่อความมั่นคงปลอดภัยของประเทศและประชาชน ส่วนการเข้าถึงเว็บต่างประเทศได้ขึ้นอยู่กับท่ออินเตอร์เน็ตของผู้ให้บริการแต่ละราย ทุกบริษัทจะดูแลลูกค้าของตนอย่างดี ไม่มีการจำกัดการเข้าถึงเว็บแน่นอน ส่วนการตรวจสอบข้อมูลหรือปิดเว็บไซต์นั้น หากเป็นเรื่องที่กระทำผิดกฎหมาย ขัดต่อหลักศีลธรรม ความมั่นคงปลอดภัยของประเทศ การตัดสินใจของรัฐบาลไม่ได้เกิดโดยลำพัง แต่ต้องผ่านคณะกรรมการกลั่นกรอง 9 คน และการพิจารณาของศาลก่อนทุกกรณี ดังนั้นการจะเข้าไปควบคุมหรือดักจับข้อมูลของประชาชน จึงไม่ใช่แนวทางของรัฐบาลแน่นอน,พ.อ.ปิยพงศ์ กลิ่นพันธุ์ ทีมโฆษก คสช. กล่าวว่า การนัดรวมตัวกันเพื่อแสดงออกเชิงสัญลักษณ์ มีเจ้าหน้าที่ตำรวจและเจ้าหน้าที่ทหาร กองกำลังรักษาความสงบเรียบร้อย (กกล.รส.)ในพื้นที่ร่วมกันดูแลความเรียบร้อยอยู่ โดยเจ้าหน้าที่ตำรวจจะเป็นผู้รับผิดชอบหลักในการดำเนินการตามขั้นตอน หากมีการรวมตัวกันต้องห้ามปรามเพื่อระงับและยับยั้ง รวมถึงรับเรื่องร้องเรียนไว้ แต่จะใช้สถานที่เพื่อชุมนุมไม่ได้ ต้องขอความร่วมมือเพราะกฎหมายได้ผ่านขั้นตอนตามกระบวนการจนมีผลบังคับใช้แล้ว ดังนั้นเราควรเคารพกฎหมาย และการรวมตัวชุมนุมในช่วงเวลานี้ยังไม่เหมาะสม แต่ไม่น่าจะมีประเด็นอะไรที่นำไปสู่ความไม่สงบเรียบร้อย ต้องขอความร่วมมือว่าในเวลานี้ยังมีงานต่างๆที่สำคัญของบ้านเมือง การชุมนุมใดๆตอนนี้คงยังไม่เหมาะสม,นพ.เจตน์ ศิรธรานนท์ โฆษกคณะกรรมาธิการวิสามัญกิจการสภานิติบัญญัติแห่งชาติ (วิป สนช.) กล่าวถึงกระแสต่อต้านร่าง พ.ร.บ.คอมพิวเตอร์ หลังผ่านการพิจารณาของ สนช.ในวาระ 3 ไปแล้ว ว่า เป็นเรื่องที่ต้องพยายามทำความเข้าใจกับประชาชน โดยเฉพาะแกนนำอย่างต่อเนื่องและอดทน เพราะเป็นเรื่องใหม่ บางคนอาจยังมองต่างมุม แต่ยืนยันว่า สนช.พยายามทำหน้าที่แทนประชาชนในระดับที่น่าพอใจแล้ว มี สนช.พยายามซักถามและตรวจสอบอย่างเต็มที่ จนต้องพักการประชุมและเพิ่มจำนวนคณะกรรมการกลั่นกรองข้อมูลคอมพิวเตอร์ จาก 5 คน เป็น 9 คน เปิดทางให้มีผู้เชี่ยวชาญด้านสิทธิมนุษยชนและตัวแทนภาคประชาชนเข้ามามากขึ้น เพื่อให้เกิดการยอมรับจากสังคมมากขึ้น ส่วนประเด็นเรื่องการฟอร์เวิร์ดข้อความหรือข้อมูลทางอินเตอร์เน็ต ที่สังคมเป็นห่วงว่าจะมีความผิดได้ง่ายนั้น ถือเป็นการสร้างค่านิยมใหม่ให้เกิดขึ้นในสังคม ต่อไปใครจะส่งต่อข้อความอะไรต้องมีการตรวจสอบให้ดีเสียก่อน ป้องกันการทำผิดที่อาจเกิดขึ้นได้,พล.ต.ต.พิสิษฐ์ เปาอินทร์ กรรมาธิการวิสามัญพิจารณาศึกษาร่าง พ.ร.บ.คอมพิวเตอร์ สนช. กล่าวว่า ขณะนี้หน้าที่ของ กมธ. และ สนช.จบแล้ว เพราะกฎหมายผ่านวาระ 3 ไปแล้ว คงต้องดำเนินการตามที่นายวิษณุ เครืองาม รองนายกรัฐมนตรี บอกคือหน่วยงานที่เกี่ยวข้องโดยเฉพาะกระทรวงดิจิทัลเพื่อเศรษฐกิจและสังคม ต้องออกมาชี้แจงทำความเข้าใจกับสังคมถึงข้อห่วงใยและข้อกังวลต่างๆ,ส่วนความคืบหน้าการพิจารณาร่าง พ.ร.บ.ประกอบรัฐธรรมนูญ ล่าสุด นายชาติชาย ณ เชียงใหม่ กรรมการร่างรัฐธรรมนูญ (กรธ.) กล่าวว่า หลังจากกรธ.เปิดรับฟังความคิดเห็นเกี่ยวกับร่าง พ.ร.บ.ประกอบรัฐธรรมนูญว่าด้วยพรรคการเมือง และร่างพ.ร.บ.ว่าด้วยคณะกรรมการการเลือกตั้ง (กกต.) แล้ว กรธ.จะนำความเห็นข้อห่วงใยมาทบทวน เพื่อพิจารณาดูว่าจะปรับได้มากน้อยเพียงใด เริ่มจากร่าง พ.ร.บ.ว่าด้วยพรรคการเมืองก่อน กรธ.จะดูเนื้อหาเพื่อให้พรรคการเมืองสามารถปฏิบัติได้หรือไม่กระทบมากจนเกินไป อาทิ จำนวนสมาชิกพรรค กรอบเวลา รวมทั้งบทลงโทษ เป็นต้น เราเข้าใจว่า พรรคขนาดใหญ่ พรรคขนาดกลางและพรรคขนาดเล็ก มีความสามารถและข้อจำกัดแตกต่างกัน ยืนยันว่าการทบทวนจะไม่ให้กระทบต่อหลักการที่ กรธ.วางเอาไว้ เพราะหลักการถูกกำหนดโดยกรอบของร่างรัฐธรรมนูญที่ผ่านการลงประชามติไปแล้ว,นายสมชัย ศรีสุทธิยากร กกต. กล่าวว่า ภาพรวมของร่าง พ.ร.บ.กกต. พอใจ 70-80 เปอร์เซ็นต์ แต่มีประเด็นที่ยังไม่เห็นด้วยคือ ผู้ตรวจการเลือกตั้ง ที่น่าจะมีปัญหาในทางปฏิบัติตั้งแต่การหาคนมาปฏิบัติหน้าที่ เชื่อว่าคงไม่มีใครอยากมาทำ เพราะต้องไปอยู่ต่างจังหวัดถึง 2 เดือน ไม่คุ้มค่าที่จะไปทำ ส่วนที่บอกว่า กกต.จังหวัดถูกการเมืองแทรกแซงนั้น กกต.จังหวัดเป็นข้าราชการ อาจยังมีความเกรงใจ ไม่กล้าทุจริต แต่ผู้ตรวจการเลือกตั้งไม่ได้เป็นข้าราชการ และรับเบี้ยเลี้ยงเพียงสองเดือน อาจรับผลประโยชน์จากนักการเมืองในพื้นที่ได้ไม่ยาก,นายสมชัยกล่าวอีกว่า การที่นายมีชัย ฤชุพันธุ์ ประธาน กรธ. ระบุว่า จะจัดงบราชการลับให้กับกกต. เพื่อทำเรื่องสืบสวนสอบสวนให้มีประสิทธิภาพ คิดว่างบประมาณเท่าที่มีอยู่น่าจะเพียงพอแล้ว ไม่อยากให้มีการใช้งบราชการลับอีก เพราะไม่สามารถ พิสูจน์ความโปร่งใสการใช้งบประมาณได้ เรายังมีหน่วยงานราชการที่ใช้งบราชการลับไม่พออีกหรือ อยากให้ กกต.เป็นต้นแบบสร้างความโปร่งใส ไม่อยากให้เป็นองค์กรดำมืดที่ตรวจสอบไม่ได้ วันที่ 20 ธ.ค.นี้ กกต.จะลงนามความร่วมมือกับสำนักงานรัฐบาลอิเล็กทรอนิกส์แห่งชาติ เพื่อเป็นองค์กรอิสระองค์กรแรกที่เข้าร่วมโครงการ open data หรือการเปิดเผยข้อมูลอย่างโปร่งใส เป็นการประกาศตัวเองว่าจะให้ความสำคัญกับการบริหารงานโดยยึดหลักธรรมาภิบาล,ที่พรรคประชาธิปัตย์ นายองอาจ คล้ามไพบูลย์ รองหัวหน้าพรรคประชาธิปัตย์ กล่าวว่า นับเป็นเรื่องดีที่ กรธ.จะพิจารณาปรับแก้ร่าง พ.ร.บ.ว่าด้วยพรรคการเมือง หลังรับฟังความเห็นจากพรรคการเมือง เป็นการเปิดใจกว้าง ให้ความเป็นธรรมกับทุกฝ่าย ไม่เปิดโอกาสให้มีการเลี่ยงกฎหมาย ทำให้กฎหมายมีความศักดิ์สิทธิ์และได้รับการยอมรับจากประชาชนมากขึ้น พรรคประชาธิปัตย์อยากเห็นพรรคการเมืองเป็นพรรคของประชาชน หรือที่เรียกว่าเป็นพรรคมวลชน ไม่ใช่พรรคของใครคนใดคนหนึ่ง หรือพรรคของครอบครัวใดครอบครัวหนึ่ง อยากเห็นพรรคเป็นสถาบันทางการเมืองมากกว่าเป็นพรรคเฉพาะกิจ,นายองอาจกล่าวต่อว่า อยากให้ กรธ.ดูเนื้อหาสาระในมาตรา 44 เกี่ยวกับข้อห้ามไม่ให้พรรคการเมือง ผู้ดำรงตำแหน่งในพรรคการเมือง หรือสมาชิกพรรคเรียกรับเงินเพื่อแต่งตั้งเป็นรัฐมนตรี หรือแต่งตั้งข้าราชการให้ดำรงตำแหน่งต่างๆ ควรอยู่ในกฎหมายพรรคการเมือง หรือควรอยู่ในกฎหมายอื่นที่เกี่ยวข้องกับการปราบปรามการทุจริต และคนที่ไม่อยู่ในพรรคไม่ได้เป็นสมาชิกพรรค เช่น นายกฯคนนอก รัฐมนตรีคนนอก หากซื้อขายตำแหน่งกันจะถือว่าไม่เป็นความผิดตามมาตรา 44 นี้ใช่หรือไม่ ที่หยิบยกเรื่องนี้ขึ้นมาอยากให้ กรธ.ช่วยดูให้รอบคอบ เพราะมีการกำหนดบทลงโทษที่รุนแรง จึงอยากให้ กรธ.พิจารณาให้ละเอียดรอบคอบครอบคลุมถึงผู้ที่ไม่อยู่ในพรรคการเมือง,แต่ใช้อำนาจทางการเมืองแสวงหาประโยชน์โดยมิชอบด้วย เพื่อทำให้การเมืองไทยโปร่งใสมากขึ้น,ด้านนายคณิน บุญสุวรรณ ประธานคณะทำงานติดตามการร่างรัฐธรรมนูญและกฎหมายประกอบรัฐธรรมนูญพรรคเพื่อไทย กล่าวถึงความขัดแย้งระหว่าง กรธ.กับนายสมชัย ศรีสุทธิยากร กกต. ต่อเนื้อหาร่าง พ.ร.บ.กกต. เรื่องผู้ตรวจการเลือกตั้ง ว่า ถ้ามองในแง่อำนาจของ กกต. ที่มุ่งให้ประชาชนมีความรู้ความเข้าใจการเลือกตั้งแล้ว ถือว่าทั้ง กกต.จังหวัด และผู้ตรวจการเลือกตั้งล้วนไม่ตอบโจทย์ทั้งสิ้น เพราะทั้งสองระบบถูกวางให้มุ่งแต่จับผิดทุจริตเลือกตั้งเป็นสำคัญ ทำให้เป้าหมายอื่นที่สำคัญกว่า เช่น การให้ความรู้ความเข้าใจ การอำนวยความสะดวกและความปลอดภัย การไปใช้สิทธิเลือกตั้ง การมีเสรีภาพแสดงออกทางการเมือง ถูกมองข้ามไป ดังนั้นการเปลี่ยนจาก กกต.จังหวัดเป็นผู้ตรวจการเลือกตั้ง แก้ปัญหาการทุจริตเลือกตั้งไม่ได้ ยิ่งการเพิ่ม กกต.กลางเป็น 7 คน ยิ่งพากันเข้ารกเข้าพงกันใหญ่ เพราะบางประเทศมี กกต.คนเดียวดูแลผลเลือกตั้งเป็นที่ยอมรับของทุกฝ่าย ไม่ได้มองว่า กกต.เป็นศาล ตำรวจ แล้วมองนักการเมืองเป็นอาชญากร,นายคณินกล่าวอีกว่า ดูการบัญญัติอำนาจให้กับองค์กรอิสระและศาลรัฐธรรมนูญแล้ว จะเห็นว่าองค์กรเหล่านี้มีอำนาจล้นเหลือมากกว่ารัฐธรรมนูญปี 2550 เช่น อำนาจออกคำสั่งระงับสิทธิสมัครรับเลือกตั้งของผู้สมัครชั่วคราวไม่เกิน 1 ปี เป็นโทษที่แรงกว่าการให้ใบเหลือง แต่ไม่ต้องรับผิดชอบอะไรเลย มีแต่ท่องคาถาว่า อย่าซื้อสิทธิขายเสียง และจ้องจับผิดประชาชนอย่างเดียว หรือกรณีให้จัดทำบัญชีรายชื่อผู้มีสิทธิเลือกตั้งให้ถูกต้อง ก็เกิดปัญหาสับสนกับประชาชนทุกครั้ง หรือกรณีการอำนวยความสะดวกแก่ประชาชนที่จะใช้สิทธิเลือกตั้งนอกภูมิลำเนาในวันเดียวกันทั่วประเทศ ก็ไม่เคยทำได้ แต่ไปใช้วิธีเลือกตั้งล่วงหน้า ยิ่งสร้างความยุ่งยากสับสน เปิดช่องให้เกิดการทุจริตเลือกตั้ง และโกงคะแนนเสียงมากขึ้น,นายสุริยะใส กตะศิลา รองคณบดีวิทยาลัยนวัตกรรมสังคม มหาวิทยาลัยรังสิต กล่าวว่า ดูภาพรวมร่าง พ.ร.บ.ว่าด้วยพรรคการเมือง มีทั้งจุดอ่อนและจุดแข็ง โดยจุดอ่อน มีหลายประเด็น เช่น การกำหนดให้จ่ายค่าสมาชิกพรรค ในทางปฏิบัติทำได้ยาก หากพรรคไหนจะเก็บค่าสมาชิกให้เป็นเรื่องของแต่ละพรรค และข้อห้ามพรรคหรือสมาชิกพรรคเรียกรับเงินในการแต่งตั้งรัฐมนตรีและข้าราชการ โดยกำหนดโทษหนักถึงขั้นประหารชีวิตนั้น แม้เจตนาดีแต่อาจเปิดช่องให้กลั่นแกล้งกันได้ ที่สำคัญเรื่องนี้อยู่ในอำนาจประชาชนที่จะควบคุมตรวจสอบอยู่แล้ว ขณะที่ กรธ.ไม่ส่งเสริมและเพิ่มบทบาทให้กับคณะกรรมการส่งเสริมความเป็นประชาธิปไตยในพรรค กรรมการจัดทำนโยบายพรรค และกรรมการคัดเลือกผู้สมัคร กรรมการทั้ง 3 ชุดนี้จะเป็นกลไกสำคัญขับเคลื่อนพรรคให้เป็นสถาบัน ส่วนจุดเด่นก็มี อาทิ พยายามสร้างกลไกควบคุมเงินทุนพรรคการเมืองให้รัดกุม กำหนดให้การส่งผู้สมัคร ส.ส.ในระบบเขตต้องถามความเห็นจากสาขาพรรค กลไกนี้จะทำให้เกิดระบบไพรมารีโหวตได้เป็นครั้งแรกในประวัติศาสตร์,อีกเรื่อง นายเรืองไกร ลีกิจวัฒนะ ทีมกฎหมายพรรคเพื่อไทย กล่าวว่า จากการติดตามการจัดซื้อรถเมล์ ขององค์การขนส่งมวลชนกรุงเทพ (ขสมก.) จำนวน 489 คัน พบว่าการนำเข้ารถเมล์ NGV ลอตแรก มีการนำเข้าที่ผิดกฎหมายศุลกากรชัดเจน เพราะตามเงื่อนไขใน TOR ระบุชัดเจนเรื่องคุณสมบัติทางเทคนิคว่า ผู้เสนอราคาต้องแสดงรายละเอียดทางเทคนิคว่าเป็นรถที่ประกอบจากที่ใด รายละเอียดมีอะไรบ้าง จากราคากลาง ผู้เสนอราคาต้องทราบมาก่อนว่ารถแต่ละคันได้คำนวณราคาภาษีนำเข้าอัตรา 40% ไว้ให้แล้ว การสำแดงแหล่งกำเนิดเพื่อเสียภาษีในอัตรา 0% จึงน่าจะเป็นการมีเจตนาหลีกเลี่ยงภาษี การที่คนในรัฐบาลแสดงความเห็นในเชิงชี้ช่องให้มีการตรวจรับรถเมล์ได้ เพราะมีการยอมรับเสียภาษีนำเข้าและค่าปรับแล้วนั้น น่าจะไม่ถูกต้อง อาจเป็นการออกความเห็นที่เร่งรีบปิดประเด็นเกินไป เพื่อเป็นการชี้ให้สังคมเห็นความไม่โปร่งใสในโครงการดังกล่าว และแสดงให้เห็นว่ารัฐบาลมีความจริงใจในการปราบปรามการทุจริตหรือไม่ จำเป็นต้องร้องให้สำนักงานการตรวจเงินแผ่นดิน (สตง.) ตรวจสอบ เพื่อระงับการตรวจรับมอบรถเมล์ NGV ในวันที่ 19 ธ.ค.,ด้านนายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย กล่าวถึงกรณี รองโฆษกสำนักงานตำรวจแห่งชาติแถลงกรณี พล.ต.ท.ศานิตย์ มหถาวร ผบช.น. รับเงินเดือนที่ปรึกษาจากบริษัทน้ำเมา ตั้งแต่ปี 2558 ถึงปัจจุบันเดือนละ 50,000 บาท ไม่เข้าข่ายต้องห้ามตาม พ.ร.บ.ตำรวจแห่งชาติมาตรา 78 (17) ว่า กรณีดังกล่าวสาธารณชนวิพากษ์วิจารณ์ว่าเป็นการกระทำไม่เหมาะสม เข้าข่ายขัดต่อประมวลจริยธรรมชัดแจ้ง แต่ สตช.พยายามช่วยเหลือกลบเกลื่อนการกระทำดังกล่าว ทั้งที่ต้องเป็นแบบอย่างที่ดีต่อสาธารณชนในการบังคับใช้กฎหมาย ดังนั้น สมาคมองค์การพิทักษ์รัฐธรรมนูญไทยจะไปร้องเรียนต่อคณะกรรมการป้องกันและปราบปรามการทุจริตแห่งชาติ (ป.ป.ช.) ในวันที่ 19 ธ.ค. ให้ตรวจสอบในความผิดตาม พ.ร.บ.ป้องกันและปราบปรามการทุจริต และประมวลกฎหมายอาญามาตรา 149 เพื่อลงโทษตามกฎหมายต่อไป
พท.เย้ย ครม.ประยุทธ์ 4 แค่เหล้าเก่าในขวดใหม่ ไม่ได้ สร้างความหวังให้ประชาชน สลับโยกคนไม่ตรงกับงาน เหน็บ รัฐราชการ ปรับกี่รอบก็ไม่ดีขึ้น ทำงานรูทีนไปวันๆ โพลเชียร์สุดลิ่มมาตรการรัฐบาลลดแลกแจกแถม กลุ่มต้าน พ.ร.บ.คอมพิวเตอร์
กลุ่มต้าน พ.ร.บ.คอมพิวเตอร์,สรรเสริญ แก้วกำเนิด,ปรับ ครม.,ครม.ประยุทธ์ 4,ข่าวหน้า1